《方响歌》
唐代·牛殳

乐中何乐偏堪赏，无过夜深听方响。缓击急击曲未终，

暴雨飘飘生坐上。铿铿铛铛寒重重，盘涡蹙派鸣蛟龙。

高楼漏滴金壶水，碎电打著山寺钟。又似公卿入朝去，

环珮鸣玉长街路。忽然碎打入破声，石崇推倒珊瑚树。

长短参差十六片，敲击宫商无不遍。此乐不教外人闻，

寻常只向堂前宴。

作者简介：约为中唐以后人。善作长篇歌行。《全唐诗》存诗2首，皆出《文苑英华》卷三三四。